A̱sꞌa̱i bꞌa̱ kitsúhu̱ Jesu já niꞌyakuyáha̱ nga i̱ncha kju̱a̱sꞌen tsutsuu̱ ko̱ nga i̱ncha ngju̱a̱i̱ títjuhu̱n ngabantá ntáchakꞌuu̱n,
a̱tꞌaha̱ Jesu tsasín ni̱yá xu̱to̱ nkꞌie nga i̱ncha ngji niꞌyaha̱.
Nkꞌie nga ja kitsꞌínkji xu̱ta̱,
a̱sꞌa̱i ngji nchja̱ko̱ tꞌaxín suba Nti̱a̱ná a̱sunntu tje̱nki̱u̱.
Yo̱ tíjña suba nkꞌie nga ja kama jyun.
Kui chu̱bo̱ ja kamasehe̱n ntáchakꞌuu̱n tje̱njin tsutsuu̱.
Tꞌéhe̱n ntóo̱ títsꞌínstihi̱,
a̱tꞌaha̱ ntjo̱ ꞌyún ṉkjún tísatéjihi̱n tsutsuu̱.
Nkú ra̱ ma nga ja tífi ma sen,
tsichu tje̱nnki tiña Jesu jóo̱ nga tífisun ntáchakꞌuu̱n.
Nkꞌie nga kikie já niꞌyakuyóo̱ nga nibásun ntáchakꞌuu̱n,
i̱ncha kitsankjún ṉkjún.
Bꞌa̱ i̱ncha kitsú nga kikjintáya nkjún:
—¡Nku se̱n nibá yo̱!
Tu̱nga tje̱nꞌyún kinchja̱há Jesu:
—¡Jyu ní!
¡Ahán niu̱!
¡Najmi tu̱ binkjun!
A̱sꞌa̱i bꞌi̱ kitsú Pedro̱:
—Ji nda̱ maestru̱,
tsa kju̱axi̱ nga ji niu̱,
tjein kju̱a̱ nga kfínsehe yo̱ má tje̱njin ntóo̱.
—Nibáí —kitsú Jesu.
A̱sꞌa̱i tsitjujen Pedro̱ tsutsuu̱ ko̱ ngjisun ntóo̱ nga ngjisehe̱ Jesu.
Tu̱nga nkꞌiehé nga kikie nga ꞌyún tíma ntjo̱,
kitsankjún ko̱ nkꞌie nga ja tífijintí,
kikjintáya:
—¡Ji nda̱ maestru̱,
nꞌe̱kꞌankiní!
Ta̱ kuihi chu̱bo̱ jakjꞌá Jesu ntsja Pedro̱ ko̱ bꞌa̱ kitsúhu̱:
—¡Á bꞌa̱ ꞌyún i̱chí sꞌejihin ri an!
¿Á jo jan kamaha ri?
Nkꞌie nga i̱ncha jasꞌen tsutsuu̱,
kitsjenjyú ntjo̱.
A̱sꞌa̱i já xi tíi̱ncha tsutsuu̱ kitsꞌíntsjoho̱ Jesu nga bꞌi̱ kitsúhu̱:
—Kju̱axi̱ nga ji xi Ntíhi̱ Nti̱a̱ná.
Nkꞌie nga ja jꞌatikjáko̱ Jesu já niꞌyakuyáha̱ ntáchakꞌuu̱n,
a̱sꞌa̱i tsichu nanki Genesaret.
Nkꞌie nga kamankjihi̱n xu̱ta̱ xi tjín yo̱ nga Jesu niu̱,
kitsꞌínkintꞌé xu̱ta̱ xi tjín xki̱ a̱nte xi tjíndai yo̱.
A̱sꞌa̱i i̱ncha jꞌaisehe̱ Jesu nga jꞌaiko̱ ngatentee̱ xu̱ta̱ xi uhu̱n.
I̱ncha tsankihi̱ tsa tsjántehe̱ tsa tu̱ a̱ndai tutsꞌin najyun xi yja tsꞌi̱ínko̱,
ko̱ kamanda ngayjee̱ xi kitsꞌínko̱ najyuhu̱n Jesu.